|  |  |  |
| --- | --- | --- |
|  |  |  |
| Til høringsparterne på vedlagte høringsliste |  | 14. juli 20252025-2792 |

# Høring over udkast til lov om ændring af lov om rammerne for arealanvendelsen i Københavns Lufthavn, Kastrup (Hjemmel til fastsættelse af regler om overordnede støjforhold)

Transportministeriet forventer i den kommende folketingssamling at fremsætte vedlagte udkast til ovennævnte lovforslag.

Lovforslaget har til formål at skabe hjemmel til at videreføre de særlige rammer for støj, der i dag gælder for Københavns Lufthavn, Kastrup, og som er nødvendig for at opretholde nuværende drift af lufthavnen. Lov om rammerne for arealanvendelsen i Københavns Lufthavn, Kastrup af 12. december 2023 udgør den overordnede ramme for anvendelse af Københavns Lufthavn, Kastrups areal.

For at udnytte mulighederne i den nye arealanvendelseslov, kræver det, at de eksisterende rammer for støj samt det underliggende plangrundlag revideres. I forbindelse med revisionen har Transportministeriet konstateret, at de bestemmelser, som fastsætter de overordnede rammer for støjbelastningen fra lufthavnen, ikke kan genudstedes med den eksisterende hjemmel.

Konkret lægger lovforslaget op til, at transportministeren efter forhandling med ministeren for byer og landdistrikter og miljøministeren får bemyndigelse til at fastsætte nærmere regler for lufthavnens overordnede støjforhold, således at de nugældende rammer for støj kan videreføres administrativt.

Lovændringerne forventes at træde i kraft den 1. januar 2026.

Ved afgivelse af høringssvar samtykkes til offentliggørelse af høringssvaret, herunder afsenders navn og adresse, på bl.a. Høringsportalen.dk, medmindre regler om beskyttelse af personoplysninger indebærer, at høringssvar eller dele heraf ikke kan offentliggøres.

Transportministeriet bemærker, at høringen i forhold til KL og Danske Regioner også udgør den økonomiske høring over lovforslaget.

Transportministeriet skal venligst bede om eventuelle bemærkninger **senest den 21. august 2025.**

Høringssvar bedes sendt til trm@trm.dk, toa@trm.dk, og mrch@trm.dk med angivelse af sagsnummer **2025-2792** i emnefeltet.

Spørgsmål vedrørende høringen kan stilles til Tobias Ahrenkiel på mail trm@trm.dk og toa@trm.dk.

Med venlig hilsen

Tobias Ahrenkiel
Specialkonsulent